**Балабақшаны басқарудың заманауи талаптары**

**Таженова Шынарай Сагындыковна**

№1 «Еркетай» Алға бөбекжай балабақшасы

Ақтөбе облысы

Алға қаласы

 Заманауи басшы дегеніміз қандай басшы? Осы сұрақтың төңірегіне біраз ой жүгірткім келеді.

 Мектепке дейінгі мекемелер жүйесінің заманауи даму сатысы – оның жоспарланған мақсаттарға жетудегі білім және тәрбие беруінің сапалылығымен айқындалады. Осыған байланысты заманауи ғылыми-педагогикалық жаңашылдықтарды басқару жүйесіне енгізу – өте мәнді маңызға ие болады.

Өз мектепке дейінгі ұйымының негізгі даму мақсаттарын алға қойған әр меңгеруші педагогикалық ұжыммен бірге барлық педагогикалық процесті ұйымдастырады, ендеше алынған қорытындыны жоспарланған мақсатпен үнемі салыстырып отырады.Бұл жағдаятқа байланысты шұғыл шешімдер қабылдауға мәжбүр етеді, нақтылап айтсақ нақты қорытындыға сүйенуге әкеледі.

Қорытындыны басқару, алдымен ұжымның алдына барлық ресурстармен қамтылған мақсаттарды қоюды ұсынады. Ресурстар дегеніміз адамдар, уақыт, қаражат, технологиялар, әдістемелер және материалды-техникалық база.

Тиімді ойлау мен тиімді жұмыс жасау үшін басшы мен ұжым қорытынды мақсатты айқындап алғаннан соң өздеріне тиімді технологиялар мен әдіс-тәсілдерді, уақытты, өзге де ресуртарды таңдаулары қажет. Өте бағалы ресурс –шығармашыл ойлауға ұмтылушы бастамашыл ұжым. Бұл ұжымды басқарушы құрметтеу атмосферасын, сенім, табысқа жетуге ұмтылдыру ниетін әр ұжым мүшесінің бойына сіңіруі тиіс. Сондай-ақ меңгерушінің міндеті - ақпаратпен қамту, талдау жасау, мақсат қою, жоспарлау, орындау, бақылау және түзету.

Меңгеруші жағдайды толық меңгерген және жаңашылдықты бастаушы болғаны жөн.

Балалармен жұмыс, әсіресе мектеп жасына дейінгі балалармен жұмыс тәрбиешінің орасан көп күш-қуатын талап ететіндіктен, педагогикалық процеске қатысушылар арасында мейірімділік, әдептілік және құрметпен қарау сезімдері маңызды. Әр педагогтың жеке тұлғасына құрметпен қарап,оның бейімділігі мен қызығушылығын, шама-шарқын ақылға қонымды талаптарға сай бағалайтын басшы авторитарлық әдісті ұстанатын басшыдан әлдеқайда артық мақсаттарға қол жеткізе алады. Жақсы үйлестірілген ұжым мен жұмысқа қызығушылықты арттырудың бірде -бір тиімді әдісі – адамдарға құрметпен қарау және жауапкершілік пен міндеттерді, өкілеттіліктерді тиімді бөлу.

Жауапкершілік екі шартты ескергенде: атқарушыға нақты мақсат пен міндеттерді жүктегенде; атқарушы жұмысты қалай атқарғандығы туралы сұрау, есеп болатындығын білгенде жүзеге асады. Жеке жауапкершілік ережесі тұрақты міндеттерді атқарғанда ғана емес, бір реттік тапсырмаларды орындағанда да сақталуы қажет. Барлық уақытта дерлік тапсырманы орындауда кім, не және қандай уақытта орындалу тиіс екендігін нақты біліп отыруы қажет.

Қазіргі таңда көптеген балабақшалар ізденіс үстінде жұмыстануда, жаңашылдық әрекеттерді жүзеге асыруда, эксперименттік жобаларға қатысып жатыр. Жаңашылдықтың енгізудің түрлі себептері бар деп айтуға болады. Оның негізгілеріне мен төмендегі мәселелерді жатқызар едім:

1. Мектепке дейінгі мекемелер жұмысындағы проблемаларды шешу жолдарын белсенді іздеу қажеттігі;
2. Халыққа ұсынылатын қызметтің мазмұнын жақсарту, оны түрлендіру жолында педагогикалық ұжымның жұмыла жұмыстануы, өз балабақшаларын сақтап қалуы;
3. Өзге балабақшалардың жаңашыл идеяларына еліктеу, жаңашылдықтың барлық ұжым қызметіне тиімді, жағымды әсер ететіндігін болжамдау;
4. Жекелеген педагог қызметкерлердің өз жетістіктеріне үнемі қанағаттанбауы, қызметті жақсартуға деген берік ниет, неғұрлым маңызды әрекеттің бөлшегі болуға деген ұмтылыс;
5. Жас мамандардың өз білімдерін жүзеге асыруға деген ұмтылыстары;
6. Жекелеген ата-ана топтарының сұраныс-талаптарының жоғары болуы;
7. Балабақшалар арасындағы бәсекелестік.

Жоғарыдағы аталған мәселелерді толық игеріп, меңгерген мекеме басшысы ғана нақты нәтиже мен қалауы арасында қайшылықты жаңашыл жолмен шешуге ұмтылатын басшы болып қалыптасады.